Klokken ti minutter i to i dag kom en mand ind i ALDI på Badehusvej i Aalborg. Han gik op til kassen og bad om at få udleveret penge, mens han holdt en hånd i inderlommen for at signalere, at han havde et våben. Han fik udleveret et mindre pengebeløb af kassedamen, oplyser vagtchefen ved Nordjyllands Politi, Frank Liltorp. Manden beskrives som cirka 35 år gammel, 180 til 185 centimeter høj,  almindelig til tynd af bygning, mørkt hår, mørk øjenfarve og med skæg. Han beskrives desuden som usoigneret. Frank Liltorp er fortrøstningsfuld med hensyn til eftersøgningen af manden. Nordjyllands Politi kan kontaktes på telefon 114

Opsummering:
ALDI på Badehusvej i Aalborg udsat for røveri klokken 13.50 i dag.